สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 8 ก.ย.58
8 ก.ย. 2558

– ปิดตลาดเย็นนี้ เงินเย็นอยู่ที่ระดับ 120.13/17 เยน/ดอลลาร์ จากช่วงเช้าที่ระดับ 119.30 เยน/ดอลลาร์
– ส่วนเงินยูโรอยู่ที่ระดับ 1.1158/1159 ดอลลาร์/ยูโร จากช่วงเช้าที่ระดับ 1.1165 ดอลลาร์/ยูโร
– ดัชนี SET ปิดวันนี้ที่ระดับ 1,379.32 เพิ่มขึ้น 7.92 จุด หรือ 0.58% โดยมีมูลค่าการซื้อขาย 35,757 ล้านบาท
– สรุปปริมาณการซื้อขายรายกลุ่ม ต่างชาติขายสุทธิ 1,147.68 ล้านบาท (SET+MAI)
 
– ธนาคารกสิกรไทย (KBANK) ได้ปรับประมาณการณ์ค่าเงินบาทในปีนี้อ่อนค่าลงมาอยู่ที่ 36.75 บาท/ดอลลาร์สหรัฐฯ จากเดิมประเมินไว้ที่ 36.25 บาท/ดอลลาร์สหรัฐฯ ทั้งนี้ ค่าเงินบาทที่มีแนวโน้มอ่อนค่ามาจากปัจจัยภายนอกที่ได้รับผลกระทบเป็นปัจจัยหลัก โดยเฉพาะปัจจัยการขึ้นอัตราดอกเบี้ยของธนาคารกลางสหรัฐ (FED) ที่สร้างผลกระทบของความผันผวนของค่าเงิน ประกอบกับ ปัจจัยเสี่ยงเกี่ยวกับการชะลอตัวของเศรษฐกิจจีนที่มีผลกระทบต่อเศรษฐกิจในภูมิภาคให้ชะลอตัวตาม ทำให้มีผลต่อการอ่อนตัวของค่าเงินบาท โดยในช่วง 5 วันที่ผ่านมาเงินบาทอ่อนค่าลงไป 5%
– ที่ประชุมคณะรัฐมนตรี (ครม.) วันนี้มีมติเห็นชอบ มาตรการช่วยเหลือธุรกิจขนาดกลางและขนาดย่อม (SME) 5 มาตรการ เน้นเข้าถึงแหล่งเงินทุนดอกเบี้ยต่ำ ขยายเงินทุนให้ SME ที่มีทุนน้อย และการลดภาระภาษี
– พล.อ.ประยุทธ์ จันทร์โอชา นายกรัฐมนตรี และหัวหน้าคณะรักษาความสงบแห่งชาติ (คสช.) เปิดเผยว่า รัฐบาลจะเริ่มดำเนินการจ่ายเงินเข้าสู่ระบบผ่านกองทุนหมู่บ้านตามมาตรการกระตุ้นเศรษฐกิจระยะแรกได้ตั้งแต่วันจันทร์ที่ 14 ก.ย.เป็นต้นไป โดยยืนยันว่ารัฐบาลต้องการขับเคลื่อนเศรษฐกิจฐานราก และไม่ใช่โครงการประชานิยม
– ศูนย์วิเคราะห์เศรษฐกิจทีเอ็มบี หรือ TMB Analytics ประเมินว่าภายหลังคณะรัฐมนตรี (ครม.) มีมติอนุมัติ 3 มาตรการกระตุ้นเศรษฐกิจเร่งด่วนโดยต้องการให้เกิดขึ้นภายในไตรมาสสุดท้ายของปี 2558 วงเงินรวม 1.36 แสนล้านบาท จะผลักดันจีดีพีปี 2558 เพิ่มขึ้นถึงร้อยละ 0.3 และคาดว่าจะส่งผลดีต่อธุรกิจรับเหมาก่อสร้างและซ่อมแซม วัสดุก่อสร้าง เครื่องจักรก่อสร้างและครุภัณฑ์ ร้านค้าปลีกทั่วไป อาหารและเครื่องดื่ม เครื่องมือการเกษตร ร้านขายปุ๋ยและยาฆ่าแมลง
– นางคริสติน ลาการ์ด ผู้อำนวยการกองทุนการเงินระหว่างประเทศ (IMF) ได้เรียกร้องให้ประเทศมหาอำนาจทางเศรษฐกิจเร่งปรับโครงสร้างทางเศรษฐกิจ ขณะที่แนวโน้มการขยายตัวของเศรษฐกิจโลกที่ซบเซาและภาวะผันผวนในตลาดหุ้น ส่งผลกระทบต่อกลุ่มตลาดเกิดใหม่
– คณะกรรมการกำกับหลักทรัพย์และตลาดหลักทรัพย์ของจีน (CSRC) เตรียมติดตั้งระบบ circuit breaker สำหรับดัชนีหุ้นในตลาด เพื่อการป้องกันการเทขายหุ้นจากกระแสวิตกจริตในช่วงที่ตลาดหุ้นผันผวนอย่างหนัก ทั้งนี้ระบบ circuit breaker ของดัชนีเซี่ยงไฮ้คอมโพสิต และดัชนีเสิ่นเจิ้น จะผูกเข้ากับดัชนี CSI300  ซึ่งจะติดตามความเคลื่อนไหวหุ้นของทั้งสองตลาด
– สมาคมแลกเปลี่ยนทองคำและเงินของจีน เปิดเผยว่า ราคาทองคำที่ตลาดฮ่องกงปรับตัวลดลง 2 ดอลลาร์ฮ่องกง ปิดที่ระดับ 10,378 ดอลลาร์ฮ่องกง/ตำลึงในวันนี้ ราคาดังกล่าวเทียบเท่ากับ 1,124.06 ดอลลาร์สหรัฐ/ทรอยออนซ์ ลดลง 22 เซนต์ ที่อัตราแลกเปลี่ยนล่าสุด 1 ดอลลาร์สหรัฐ/ 7.75 ดอลลาร์ฮ่องกง
– สำนักงานศุลกากรจีน (GAC) ระบุว่า ยอดส่งออกรถยนต์และโครงรถยนต์ของจีนในช่วง 8 เดือนแรกของปีนี้ อยู่ที่ 510,000 คัน ลดลง 14% จากช่วงเดียวกันของปีก่อน ขณะเดียวกันการส่งออกรถยนต์และโครงรถยนต์ในเดือนส.ค.อยู่ที่ 60,000 คัน ขณะที่การนำเข้ารถยนต์และโครงรถยนต์ของจีนในช่วง 8 เดือนแรกของปีนี้ อยู่ที่ 710,000 คัน ลดลง 25.5% จากช่วงเดียวกันของปีก่อน โดยในเดือน ส.ค.จีนนำเข้ารถยนต์ 80,000 คัน
 
ที่มา: สำนักข่าวอินโฟเควสท์